О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење Закона о изменама и допунама Закона о транспорту опасне робе садржан је у члану 97. став 1. тачка 13. Устава Републике Србије којим је, поред осталог, прописано да Република Србија уређује и обезбеђује систем обављања појединих привредних делатности.

II. РАЗЛОЗИ ЗА ДОНОШЕЊЕ ЗАКОНА

Област транспорта опасне робе у друмском, железничком, водном и ваздушном саобраћају уређена је Законом о транспорту опасне робе („Службени гласник РС”, број 104/16- у даљем тексту: Закон), Законом о транспорту опасног терета („Службени гласник РС”, бр. 88/10 и 104/16-др.закон) бројним подзаконским актима, као и потврђеним међународним споразумима (ADR, RID и ADN).

Закон о транспорту опасне робе је материјални закон који уређује транспорт опасне робе у друмском, железничком и водном саобраћају којим су постављени основи за хармонизацију националног законодавства са међународним споразумима у области транспорта опасне робе (ADR, RID и ADN). Када је транспорт опасне робе ваздушним путем у питању, исти је и даље уређен одредбама Закона о транспорту опасног терета („Службени гласник РСˮ, бр. 88/10 и 104/16-др.закон), које настављају да се примењују на транспорт опасног терета у ваздушном саобраћају (члан 37, чл. 66-73, члан 84. став 1. тачка 17) и тач. 24)-32) и став 2, члан 87. став 1.тачка 3) и тач.11)-21) и став 2, као и члан 89.тачка 20) и тач. 34)-53).

Основни разлог за доношење Предлога закона јесте даље усклађивање са међународним прописима и стандардима у области транспорта опасне робе (ADR, RID и ADN). Имајући у виду да се ради о области која на међународном пољу трпи брзе и учестале промене, неопходно је испратити исте и омогућити ефикасно прилагођавање националног законодавства наведеним променама. Такође, овим изменама и допунама Закона извршиће се усклађивање са појединим националним прописима, као што су прописи којима се уређује заштита од јонизујућег зрачења и нуклеарној сигурности и прописи којима се уређује инспекцијски надзор.

Такође, један од битних разлога за приступање изменама и допунама Закона јесте и измена члана 75. став 4. важећег Закона, којим је између осталог прописано да за цистерне и возила за која је до дана ступања на снагу Закона о транспорту опасне робе издат ADR сертификат о одобрењу за возило, а нису била испитана, потребно је да се до следећег продужења ADR сертификата о одобрењу за возило, а најкасније до 31. децембра 2018. године, достави уверење о испитивању. Овакво решење би довело до ситуације да се по процени именованих тела за оцењивање усаглашености возила око 700 возила од укупно 2600 возила која подлежу издавању ADR сертификата о одобрењу и која обављају унутрашњи и међународни транспорт опасне робе, било искључено из обављања међународног транспорта опасне робе, што би довело домаће превознике у неравноправан положај у односу на превознике из окружења који би преузели одређени проценат међународног транспорта који се обавља овим возилима. Овим изменама и допунама Закона, таква могућа лоша ситуација ће се избећи, јер се оставља могућност превозницима да у року још од две године, прилагоде своја возила захтевима прописаним ADR, као и прописима о хомологацији возила.

Циљеви који се постижу доношењем овог закона првенствено су усмерени на унапређење безбедности приликом обављања транспорта опасне робе, успостављање вишег степена ефикасности у раду свих субјеката у овој области, отклањање нејасноћа у примени закона, отклањање недостатака и правних празнина у важећем закону, детаљније и јасније уређење појединих питања и института.

Проблеми који ће се решити доношењем овог закона не би се могли решити доношењем подзаконских аката, односно предузимањем других мера у обављању послова државне управе, већ искључиво доношењем Предлога закона, с обзиром да је реч о питањима и односима који су предмет уређивања законом.

III. ОБЈАШЊЕЊЕ ОСНОВНИХ ПРАВНИХ ИНСТИТУТА

И ПОЈЕДИНАЧНИХ РЕШЕЊА

Чланом 1. Предлога закона набројани су сви поступци и процедуре у Закону на које се примењују одредбе закона који уређује општи управни поступак.

Чланом 2. Предлога закона врши се измена члана 3. став 1. тачка 7) Закона којом је поред корисника контејнер-цистерне, преносиве цистерне и кола цистерне дефинише корисник брода и додаје се тачка 32) којом се дефинише стручно лице. Ова измена је извршена из разлога што је стручно лице предвиђено међународним споразумима и његов значај је велик у раду именованих тела.

Чланом 3. Предлога закона врши се измена члана 6. Закона чиме су прецизније дефинисана одступања у складу са међународним споразумима које одобрава Радна група или Комитет стручњака у међународним организацијама из области транспорта опасне робе чији је Република Србија члан.

Чланом 4. Предлога закона предвиђена је измена члана 8. став 2. Закона, тако да су додате речи: „нуклеарне активностиˮ, чиме се постиже усклађивање са прописима којима се регулише заштита од јонизујућег зрачења и нуклеарној сигурности. Новим ст. 3. и 4. се уводи обавеза поседовања исправа о закљученом осигурању за превоз опасног отпада приликом подношења захтева за издавање дозволе.

Чланом 5. Предлога закона је у члану 11. став 1. Закона уведено да се поред амбалаже, покретне опреме под притиском односно цистерни и танкови брода могу пунити само опасном робом за коју су предвиђени.

Чланом 6. Предлога закона предвиђена је измена одредбе члана 13. Закона којом се предвиђа да именовано тело испитивање и контролисање врши не само у поступку процеса производње него увек када је то потребно у складу са међународним споразумима из области транспорта опасне робе и додају се ст. 6-10. којима се прописују услови и начин рада овлашћеног стручног лица у складу са међународним споразумима.

Чланом 7. Предлога закона предвиђено је да се у члану 14. после става 9. Закона дода нови став 10. који ће омогућити основ за вођење базе података покретне опреме под притиском и евиденцију пуњења, досадашњи став 10. постаје став 11. и у њему се установљава правни основ за начин и садржину вођења регистра покретне опреме под притиском и евиденције пуњења, као и измена речи: „фиксираних цистерниˮ у речи: „трајно причвршћених цистерниˮ у ставу 12, овог члана. Измена је предвиђена ради усклађивања терминологије са међународним споразумима. Додаје се нови став 14, којим се прописује правни основ за услове за издавање и одузимање именовања за оцењивање усаглашености типа амбалаже или цистерне за транспорт опасне робе, чиме је дат правни основ за издавање и одузимање именовања како би се дефинисали услови за именовање.

Чланом 8. Предлога закона предвиђенo је да се после члана 28. Закона, дода назив члана, као и нови члан 28а којим се дефинишу обавезе корисника кола цистерни.

Чланом 9. Предлога закона предвиђена је измена члана 31. став 1. тачка 7) Закона, тако да се после речи:„власникˮ дода и реч:„ корисникˮ.

Чланом 10. Предлога закона предвиђена је измена члана 32. Закона у наслову и ставу 1. додавањем речи: „корисникˮ.

Чланом 11. Предлога закона предвиђена је измена члана 36. став 1. Закона у којој се прописује обавеза одређивања броја саветника за безбедност у транспорту опасне робе, као и измена одредбе из става 5. у којој се продужава рок за достављање извештаја саветника.

Чланом 12. Предлога закона предвиђена је измена члана 39. став 4. Закона у коме се мења важење сертификата за саветника у складу са међународним споразумом, као и става 9. Закона у коме се дефинише издавање дупликата сертификата и плаћање административне таксе у ставу 10.

Чланом 13. Предлога закона предвиђена је измена члана 42. ст 3, 6, 10, 11. и 13. Закона.

Чланом 14. Предлога закона предвиђена је измена одредбе члана 43. став 7. Закона тако да се дефинише комисија пред којом се полаже испит као и брисање прописане обавезе враћања сертификата АDR за возача приликом издавања новог. Сертификат коме је истекао рок важности не може се користити. Такође, предвиђено је додавање новог става 17. којим се дефинише издавање дупликата сертификата као и плаћање административне таксе. Новим ставом 20. се дефинише период важења решења привредном друштву организатору стручног оспособљавања возача возила за транспорт опасне робе.

Чланом 15. Предлога закона предвиђена је измена члана 46. Закона тако да контролу транспорта опасне робе поред полицијског службеника обавља и инспектор за транспорт опасне робе. Такође, брише се став 4. и став 11. члана 46. и ставови се пренумеришу. Возило којим је извршен прекршај I категорије најчешће мора бити испраћено до индустријског круга или претоварено на лицу места.

Чланом 16. Предлога закона додаје се назив члана и нови члан 47а којим се свим возилима цистернама које превозе опасну робу и возилима која превозе опасну робу са високом потенцијалном опасношћу даје предност приликом преласка државне границе.

Чланом 17. Предлога закона предвиђена је измена у називу члана 48. Закона тако да се речи:„ заштићену зону замењује речима: заштићено подручјеˮ. Такође, у члану 48. став 1. Закона превиђена је изменa тако да се транспорт опасне робе у заштићеном подручју обавља у складу са прописима којима се уређује заштита природе.

Чланом 18. Предлога закона предвиђена је измена одредбе из члана 57. тако да се додаје нови стaв 24. у коме се дефинише издавање дупликата сертификата о специјалистичком знању из области ADN, као и плаћање административне таксе. Додаје се и нови став 27. који дефинише комисију пред којом се полаже испит о специјалистичком знању из области ADN.

Чланом 19. Предлога закона предвиђена је измена члана 61. став 1. Закона тако да се додаје ADR и дефинише се инспекцијски надзор над транспортом опасне робе у друмском саобраћају, који је до сада обављао само полицијски службеник. Такође се у ставу 2. брише реч непосредна и упућује се на члан 46. Такође се у члану 61. став 3. Закона дефинише царински надзор на граници у транспорту опасне робе.

Чланом 20. Предлога закона предвиђена је измена одредбе из члана 62. став 1. Закона где се прецизније дефинишу обавезе инспектора у транспорту опасне робе, посебно у друмском транспорту.

Чланом 21. Предлога закона предвиђена је измена члана 64. став 1. Закона, тако да је прецизиран инспекцијски надзор и над бродом који не испуњава све прописане услове.

Чланом 22. Предлога закона предвиђена је измена одредбе из члана 68. Закона тако да се додаје нови став 3. којим се правном лицу – учеснику у транспорту опасне робе забрањује обављање делатности транспорта опасне робе у трајању од 6 месеци уколико је проузрокована опасност I категорије.

Чланом 23. Предлога закона предвиђено је у члану 70. став 1. тачка 9) брисање број 1). Такође је предвиђена измена одредбе члана 70. став 1. тачка 19) Закона тако да се додаје реч:„ корисникˮ иза речи власник, и у тачки 22) став 4. се замењује ставом 5, као и да се додају нове тач. 24-26. чиме се прецизирају казнене одредбе за учеснике у транспорту опасне робе.

Чланом 24. Предлога закона предвиђена је измена члана 71. Закона, тако да се додаје нови став, у коме се дефинише казнена одредба са стручно лице. Такође се додају ст. 4. и 7. којим се уводи кажњавање предузетника за прекршај из члана 68. став 1. као и забрана обављања делатности у трајању од шест месеци уколико је проузрокована опасност I категорије.

Чланом 25. Предлога закона предвиђено је додавање новог члана 73а иза члана 73. Закона, којим се прецизно дефинише рок да министарство до 31. децембра текуће године доставља Европској комисији и Народној скупштини за претходну годину извештај о прекршајима, казнама и процењеном количином опасне робе која се превози у друмском транспорту.

Чланом 26. Предлога закона се дефинише прелазни период до краја 2020. године, за возила која су у време доношења овог закона поседовала ADR сертификат о одобрењу за возило, јер би постојећом одредбом велики број возила био избачен из међународног превоза опасне робе, што би довело до преузимања превоза страним возилима.

Чланом 27. Предлога закона предвиђене су прелазне одредбе како би постојећа овлашћена и именована тела наставила са радом до издавања нових решења. Такође је прецизније дефинисана обавеза центра за обуку возача, односно лица са сертификатом ADN.

Чланом 28.Предлога законапредвиђене су одредбе Закона којима се омогућава важење подзаконских аката донетих на основу Закона о транспорту опасног терета („Службени гласник РС”, број 88/10).

Чланом 29**.** Предлога закона предвиђена је измена речи: „терет” у реч:„роба” у члану 10. ст. 5, 6. и 8, члану 18. став 3. тачка 3) и став 4. тачка 1), члану 21. став 3. тачка 7), став 4. тачка 3) и став 5. тач. 1), 2) и 3), члану 22. став 4. тачка 4) и став 5. тачка 1), члану 23. став 2. тачка 3), став 4.3. тачка 14) подтачка (1), став 4. тач. 3) и 7) и став 5. тач. 1) и 2), члану 25. став 2. тачка 6), члан 31. став 1. тачка 3), члану 34. став 1. тачка 1), члану 45. став 1, члану 46. став 1, члану 49. став 2, члану 50. став 4, члану 52. ст. 1. и 2, члану 54. став 10. и став 13. тачка 2), члану 56. ст. 4. и 5. и члану 58. став 1.

Чланом 30.Предлога закона предвиђена је измена речи: „расути терет” у речи: „роба у расутом стању” у члану 14. став 11, члану 22. став 5. тачка 2) подтач. (3) и (5), члану 23. став 3. тачка 3) и тачка 14), подтачка (1), назив), називу члана 26, у члану 26. став 1, уводна реченица и став 1. тач. 1), 2) и 4) и члану 70. став 1. тачка 12).

Чланом 31. Предлога закона прописује се рок за доношење подзаконских аката који су дефинисани овим законом.

Чланом 32. Предлога закона дефинисано је ступање закона на снагу.

IV. ФИНАНСИЈСКА СРЕДСТВА ПОТРЕБНА ЗА СПРОВОЂЕЊЕ ЗАКОНА

За спровођење овог закона није потребно обезбедити финансијска средства из буџета Републике Србије.

V. РАЗЛОЗИ ЗБОГ КОЈИХ СЕ ПРЕДЛАЖЕ ДОНОШЕЊЕ ЗАКОНА ПО ХИТНОМ ПОСТУПКУ

Предлаже се доношење овог закона по хитном поступку, у складу са чланом 167. Пословника Народне скупштине („Службени гласник РС”, број 20/12-пречишћени текст), с обзиром да би недоношење овог закона по хитном поступку могло да проузрокује штетне последице по пословање привредних субјеката који обављају транспорт опасне робе, а посебно што би недоношење овог закона по хитном поступку могло да проузрокује штетне последице у погледу остваривања стратешког опредељења Републике Србије за сузбијање сиве економије, имајући у виду да су 2017. и 2018. година проглашене годинама борбе против сиве економије у складу са Одлуком о проглашењу 2017. и 2018. за године борбе против сиве економије („Службени гласник РС”, број 84/16).